**Azərbaycan Tibb Universiteti**

**Dermatovenerologiya kafedrası**

**Praktik məşğələ № 1**

**Dərinin quruluşu və funksiyası.Birincili və ikincili morfoloji elementlər. Dermatoloji xəstənin müayinə xüsusiyyətləri**

**Tələbələrin özünühazırlıq səviyyəsinin**

**müəyyənləşdirilməsi üçün suallar/ cavablar**

1.Hansı iki embrional törəmədən dəri əmələ gəlir, göstərin.

Ektoderma və mezoderma

2.Dərini hansı qatlar təşkil edir,sadalayın.

Epidermis, derma, dərialtı piy təbəqəsi.

3.Epidermisin qatlarını qeyd edin.

Epidermis – dərinin ətraf mühitlə bilavasitə sərhəddə olan qatıdır və çoxsaylı yastı epitelidən təşkil olunmuşdur. Epidermisdə aşağıdakı qatlar ayırd edilir:

* bazal (stratum bazalis)
* tikanlı (stratum spinosum)
* dənəli (stratum granulosum)
* şəffaf (stratum lucidum) – yalnız ovuc və daban epidermisində
* buynuz (stratum corneum)

4.Epidermisin derma ilə sərhəddə olan qatını göstərin.

Bazal və ya rüşeym qat.

5.Dermanın qatlarını qeyd edin.

Derma – birləşdrici toxuma qatı olub bilavasitə epidermisin altında yerləşir. Dermada aşağıdakı qatlar ayırd edilir:

* məməcikli ( stratum papillare)
* torlu (stratum reticulare)

6. Dermanın əsas hissəsini hansı qat təşkil edir, qeyd edin.

Torlu qat.

7.Hansi hissiyat cisimcikləri ilə soyuq və isti hissi qəbul olunur, göstərin.

Krauze kolbacıqları və Ruffini cisimcikləri.

8.Dəri artımlarını sadalayın.

* tüklər
* dırnaqlar
* piy vəziləri
* tər vəziləri

9.Tük kökünün distal hissəsini göstərin.

Soğanaq.

10.Sekresiya tipindən aslı olaraq tər vəzilərinin hansı növləri var, göstərin.

Mezokrin(ekkrin) və apokrin.

11.Sekresiya tipindən aslı olaraq piy vəzilərinin növlərini sadalayın.

Hollokrin.

12.Dəridə piy vəziləri olmayan nahiyyələri qeyd edin.

Ovuc və ayaqaltı.

13.Dərinin əsas funksiyalarını sadalayın.

İmmun, müdafiyə, ifrazat, tənəffüs, rezorbsion, istiliktənzimləyici ,mübadilə, reseptor.

14. Pasientlərin dermatoloji kömək üçün müraciətlərinin səbəblərini göstərin.

Dəridə və görünən selikli qişalarda əmələ gələn və tez-tez subyektiv hissiyatla müşahidə olunan dəyişiklər.

15.Xəstəliyin subyektiv əlamətlərinin əmələ gəlməsini və intensivləşməsinin səbəblərini göstərin.

Xəstəliyin ağırlığı, xəstənin individual xüsusiyyətləri, sinir sisteminin reaktivliyi.

16.Pasiyentlərin kliniki müayinəsi zamanı dermatoloji diaqnozun düzgün qoyulmasının əsas incəliklərini qeyd edin.

Düzgün toplanmış anamnez və xəstəyə dəqiq icra olunmuş baxış.

17.Dermatoloji xəstənin xüsusi klinik müayinə metodlarını sadalayın.

Vitropresiya, qaşıma (qrattaj), palpasiya və izomorf reaksiyanın, dermoqrafizmin , hissiyat reflekslərini müəyyən etmək.

18.Hansi dermatozlara şübhə zamanı qaşıma üsulundan istifadə olunur.

Parapsoriaz və pullu dəmrov.

19.Hansı kliniki müayinə metodu dermatoloji xəstədə hemorragik ləkə ilə damarlı rozeoloz ləkəni fərqləndirmək olur

Diaskopiya.

20.Allerqodermatoz diazqnozunu təsdiqləyən əlavə müayinə metodlarını göstərin.

Dəri allergik sınaqları.

21.Dermatozlarda “ qızıl standart” sayılan laborator diaqnostika üsulun qeyd edin.

Biopsiya olunmuş zədələnmə ocağının patomorfoloji müayinəsi.

22.İxtiozlu və Qebra qaşınması olan xəstələrdə hansı refleks olmur, qeyd edin.

“ Qaz dərisi”.

23.Hansı xəstəliklərdə 40-60 dəq.qalan durğun qırmızı urtikar dermoqrafizm rast gəlir, qeyd edin.

Məxmərək. Qaşınma.

24.Hansı xəstəliklərdə ağ dermoqrafizm müşahidə olunur.

Neyrodermit/Atopik dermatit.

25.Birincili morfoloji elementləri sadalayın.

Ləkə(macula), düyüncük(papula), qabarcıq(tuberculum), düyün(nodus), köpüşük(urtica), qovuqcuq(vezicula), qovuq(bulla), irincik(pustula).

26.Birincili sadə elementi adlandırın.

Ləkə.

27.Birincili ekssudativ elementləri sadalayın.

Qovuqcuq, qovuq, irincik, köpüşük.

28.Birincili boşluqlu elementləri qeyd edin.

Qovuqcuq, qovuq, irincik.

29.Boşluqsuz ekssudativ elementi adlandırın.

Köpüşük.

30.Görsənmədən əmələ gələn bir neçə saata yox olan və həmişə qaşınma ilə müşaiyət olunan birincili efemer element hansıdır.

Köpüşük.

31.Kliniki şəklinə görə oxşar olan birincili elementləri adlandırın.

Düyüncük və qabarcıq.

32.Ən iri birincili elementi adlandırın.

Düyün.

33.Ləkənin tərifini verin.

Ləkə (macula) -dəri relyefinin və konsistensiyasının dəyişilmədən dəri rənginin ocaqlı dəyişilməsidir.

34.Ləkələrin növlərini göstərin.

Damar, (iltihabi, hemoragik), piqmentli.

35.İltihabi damar ləkələrinin növlərini göstərin (ölçüsünə görə).

Nöqtəvari (0,1sm qədər), rozeola (0,1-1,0sm), eritema (1,0sm dən böyük), eritrodermiya - bütün dəri səthini əhatə edir.

36.Hemoragik damarların ləkələrinin növlərini göstərin.

Petexiya (0,1sm-0,2sm), purpura (0,2-1.0sm), ekximoz (1,0sm dən böyük), vibises-hemoragik xətti formalı ləkələr.

37.Piqment ləkələrinin növlərini göstərin.

Hiperpiqmentasiyalı və depiqmentasiyalı.

38.Köpüşüyün tərifini verin.

Köpüşük (urtica)-ekssudativ, boşluqsuz dəri səviyyəsindən qalxan, sıx elastik konsistensiyalı, hamar səthli, çəhrayı-qırmızı rəngli,dairəvi və ya qeyri düzgün formalı, periferik inkişafa və birləşməyə meyilli olan efemer törəmədir.Dermanın məməyəbənzər qatının kəskın ödemi fonunda inkişaf edir.

39.Qovuqcuğun və qovuğun tərifini verin.

Qovuqcuq (vezicula)/ qovuq (bulla) - epidermisdə ekssudat toplanması nəticəsində əmələ gələn seroz, seroz-hemoragik tərkibli elementdir, ölçüsü 0,5sm qədər(qovuqcuq)və 0,5sm-dən böyük olan(qovuq).Hüceyrə daxilində , hüceyrə arasında keratinositlərin şişmə və keratinositlərin arasında əlaqənin itməsi nəticəsində inkişaf edir.

40.İrinciyin tərifini verin.

İrincik (pustula) - irin tərkibli ekssudatlı boşluqlu iltihabi elementdir.Patogen mikroorqanizmlərin təsiri nəticəsinidə keratinositlərin deqenerasiyası və məhvi zamanı inkişaf edir.

41.Düyüncüyün tərifini verin.

Düyüncük(papula)- boşluqsuz, dəri səviyyəsindən yuxarı qalxan sıx və ya yumşaq konsistensiyalı hamar və ya pulcuqlarla örtülü olan,müxtəlif ölçüdə, formada və normal dərinin rəngindən fərqli olaraq müxtəlif rəngdə cəhrayı- qırmızımtıl,göyümtül, sarımtıl- boz və qara rənglərdə törəmə olur.Dermanın məhdudlaşmış və ya epidermisin ,dermanın törəməsi və dermaya mübadilə məhsullarının çökməsi nəticəsində inkişaf edir.

42.Düyüncüyün növlərini sadalayın (ölçüsünə görə).

Miliar(0,1-0,2sm), lentikulyar(0,2—0,5sm), numulyar(1,0-2,0sm), pilək(2,0 sm böyük).

43.Qabarcığın tərifini verin.

Qabarcıq (tuberculum) -düyüncüyə oxşar morfoloji elementdir.Dermanın dərin və səthi qatlarının qranulomatoz tipli infiltrasiyası fonunda inkişaf edir.

44.Düyünün tərifini verin.

Düyün (nodus)- ən böyük birincili morfoloji elementdir. Dermanın dərin qatlarının və hipodermanın çox vaxt qranulomatoz tipli infiltrasiyası və ya dəri strukturlarının böyüməsi fonunda inkişaf edir.

45.İkincili morfoloji elementləri sadalayın.

Pulcuq (squama), qartmaq (krusta), eroziya (erosio), xora (ulcus), ekskoriasiya (excoriatio), çat (fissurae, rhagades), lixenifikasiya (lichenificatio), çapıq (cicatrix), vegetasiya (vegetatio), ikincili disxromiya (dischromia).

46.Dərinin hansı defektlərini bilirsiz, göstərin.

Eroziya, xora, çat, ekskoriasiya.

47.Qaşınma zamanı əmələ gələn ikincili morfoloji elementi göstərin.

Ekskoriasiya.

48.Hansı ikincili elementlər birincili boşluqlu elementlərin dağılmasından əmələ gəlir, sadalayın.

Qartmaq, eroziya.

49.İri qatlı qartmaq necə adlanır,qeyd edin.

Rupiya.

50.Düyün və qabarcıqdan hansı ikincili elementlər inkişaf edir, sadalayın.

Xora, çapıq.

51.Çapıqların növlərini sadalayın.

Yastı (dəri səviyyəsində), atrofik (dəri səviyyəsindən aşağı),

Hipertrofik (dəri səviyyəsindən yuxarı).

52.Hansı xəstəliklərdə quru yolla əmələ gələn atrofiya rast gəlinir, göstərin.

Qırmızı qurd eşənəyi, sklerodermiya.

53.Akantozun tərifini verin

Akantoz – epidermisin tikanlı qatının qalınlaşmasıdır.

54.Hiperkeratozun tərifini verin.

Hiperkeratoz – epidermisin buynuzlu qatının qalınlaşmasıdır.

55.Parakeratozun tərifini verin.

Parakeratoz – buynuzlaşma prosesinin tamamlanmaması epidermisin buynuz qatında nüvələrin aşkar olunması, və dənəli qatın olmaması və ya tam inkişaf etməməsidir.

56.Diskeratozun tərifini verin.

Diskeratoz – fərqli keratinositlərin vaxtından qabaq avtonom buynuzlaşmasıdır,bu zaman diskeratotik adlanan hüceyrələr əmələ gəlir.

57.Hiperqranulyozun tərifini verin.

Hiperqranulyoz – epidermisin dənəli qatının qalınlaşmasıdır.

58.Spongiozun tərifini verin.

Spongioz – epidermisin malpigi hüceyrələrinin hüceyrə arası boşluqlarında mayenin toplanmasıdır.

59. Akantolizin tərifini verin.

Akantoliz – epidermisin tikanlı qatının hüceyrələr arası əlaqənin itməsidir.

60.Epidermolizin tərifini verin.

Epidermoliz – bazal membran nahiyəsində epidermislə derma arasında olan əlaqənin itməsidir.

61.Papillomatozun tərifini verin.

Papillomatoz – epidermisi qeyribərabər səviyyədə qaldıran, dermanın məməyəbənzər qatının uzanması nadir halda şaxələnməsidir.

62.Fibrozun tərifini verin.

Fibroz – dermada xaotik yerləşən kollagenin miqdarının artmasıdır.

63.Hüceyrə infiltratının tərifini verin.

Hüceyrə infiltratı – iltihablaşmış hüceyrələrin dermada (hipodermada) toplanmasıdır.

64.Ekzositozun tərifini verin.

Ekzositoz – derma mənşəli infiltratlı hüceyrələrin epidermisə keçməsidir.